PATVIRTINTA

Marijampolės „Šaltinio“ progimnazijos

direktoriaus 2025 m. birželio 27 d.

įsakymu Nr. V-159 (1.3.E)

**MARIJAMPOLĖS „ŠALTINIO“ PROGIMNAZIJOS TĖVŲ TARYBOS NUOSTATAI**

**I SKYRIUS**

**BENDROJI DALIS**

1. Marijampolės „Šaltinio“ progimnazijos (toliau – Progimnazijos) Tėvų tarybos nuostatuose apibrėžiama Progimnazijos tėvų tarybos (toliau – Tėvų tarybos) sudėtis, rinkimai ir veiklos organizavimas, narių funkcijos ir teisės.
2. Tėvų taryba – Progimnazijos savivaldos institucija, susidedanti iš rinkimais išrinktų tėvų (globėjų, rūpintojų), atstovaujanti tėvų (globėjų, rūpintojų) interesams ir sprendžianti tėvams (globėjams, rūpintojams) aktualias problemas.

3. Tėvų taryba savo veikloje vadovaujasi Lietuvos Respublikos Švietimo įstatymu, Progimnazijos nuostatais bei kitais reglamentuojančiais Progimnazijos veiklą teisės aktais.

4. Tėvų taryba savo veiklą grindžia pasitikėjimo, atvirumo, geros moralės ir bendro sutarimo paieškos principais.

**II SKYRIUS**

**TĖVŲ TARYBOS SUDĖTIS, RINKIMAI IR VEIKLOS ORGANIZAVIMAS**

5. Tėvų tarybą sudaro 7 nariai.

6. Kandidatus į Tėvų tarybą renka klasių tėvų susirinkimuose tėvai (globėjai, rūpintojai) atviru balsavimu pirmojo tėvų susirinkimo metu.

7. Išrinkti klasių kandidatai į Tėvų tarybos narius, atskiro susirinkimo metu išsirenka 7 atstovus į Tėvų tarybą atviru balsavimu.

8. Tėvų taryba renkama dvejiems mokslo metams.

9. Į Tėvų tarybą išrinktam asmeniui atsisakius eiti pareigas ar dėl objektyvių priežasčių negalint toliau eiti pareigų, likusiam Tėvų tarybos įgaliojimų terminui į jo vietą atitinkamai renkamas naujas atstovas.

10. Tėvų tarybai vadovauja pirmininkas, išrinktas atviru balsavimu pirmame naujos kadencijos Tėvų tarybos posėdyje. Jis yra ir tarybos narys. Tėvų tarybos sekretorių atviru balsavimu renka Tėvų tarybos nariai.

11. Tėvų tarybos posėdžius kviečia pirmininkas ne rečiau kaip 2 kartus per mokslo metus. Esant poreikiui, gali būti sušauktas neeilinis posėdis.

12. Tėvų tarybos posėdžiai yra teisėti, jeigu juose dalyvauja ne mažiau kaip du trečdaliai tarybos narių.

13. Posėdžiai gali vykti ir nuotoliniu, hibridiniu būdu.

**IV SKYRIUS**

**TĖVŲ TARYBOS NARIŲ FUNKCIJOS IR TEISĖS**

14. Tėvų taryba atlieka šias funkcijas:

14.1. telkia Progimnazijos mokinių tėvus (globėjus, rūpintojus) tam, kad būtų įgyvendinti Progimnazijos tikslas ir uždaviniai, užtikrintas Progimnazijos vertybių puoselėjimas;

14.2. skatina ir telkia mokinių tėvus (globėjus, rūpintojus) bendradarbiauti su mokytojais bei pagalbą mokiniui teikiančiais specialistais;

14.3. iškelia tėvų iniciatyvas dėl formaliojo ir neformaliojo ugdymo, mokinių drausmės, Progimnazijos vidaus darbo tvarkos taisyklių, saugos ir sveikatos bei kitais klausimais, bei jas perduoda Progimnazijos tarybai ir (ar) Progimnazijos direktoriui;

14.4. esant poreikiui, talkina organizuojant ir įgyvendinant bendrus sporto, meno, kultūrinius ir kitus renginius Progimnazijos bendruomenei;

14.5. padeda Progimnazijai spręsti iškilusius mokinių sveikos gyvensenos, maitinimo, pamokų lankymo, mokinių saugos ir higienos bei mokinių elgesio taisyklių pažeidimo klausimus, teikia pasiūlymus dėl saugios aplinkos kūrimo Progimnazijoje;

14.6. talkina Progimnazijai ieškant rėmėjų;

14.7. deleguoja 5 Tėvų tarybos atstovus į Progimnazijos tarybą;

14.8. už savo veiklą vieną kartą per metus atsiskaito Progimnazijos bendruomenei. Už atsiskaitymą atsakingas Tėvų tarybos pirmininkas.

15. Tėvų taryba turi teisę:

15.1. gauti funkcijoms atlikti reikalingą informaciją iš Progimnazijos administracijos;

15.2. inicijuoti procesus dėl veiksmų ar dokumentų, reikalingų Progimnazijos bendruomenės gerovei užtikrinti;

15.3. esant poreikiui kreiptis į Progimnazijos administraciją dėl atsakingų Progimnazijos darbuotojų, Mokytojų tarybos, Mokinių tarybos narių kvietimo į Tėvų tarybos posėdžius.

16. Tėvų tarybos nutarimai priimami posėdyje dalyvaujančių narių dauguma.

**VI SKYRIUS**

**BAIGIAMOSIOS NUOSTATOS**

17. Tėvų tarybos nuostatai gali būti keičiami, papildomi Tėvų tarybos narių ar administracijos atstovų iniciatyva.

18. Tėvų tarybos nuostatai tvirtinami, keičiami ar pripažįstami netekusiais galios Progimnazijos direktoriaus įsakymu.

19. Nuostatai įsigalioja nuo jų patvirtinimo Progimnazijos direktoriaus įsakymu dienos.

20. Tėvų tarybos nuostatai skelbiami Progimnazijos svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Marijampolės „Šaltinio“ progimnazijos

Tėvų tarybos

2025 m. birželio 25 d. posėdžio

protokolo Nr. PR-36 (1.5)